Title: ข้อบังคับออกตามความในกฎอัยการศึก พ.ศ. 2475 (ฉบับที่ 7)

ข้อบังคับ

ข้อบังคับ
ออกตามความในกฎอัยการศึก พุทธศักราช ๒๔๕๗
(ฉบับที่ ๗)[๑]

เนื่องจากได้มีประกาศให้ใช้กฎอัยการศึกในทุกจังหวัดทั่วราชอาณาจักรไว้แล้ว
ซึ่งตามความในมาตรา ๑๔ แห่งกฎอัยการศึก พุทธศักราช ๒๔๕๗ ให้อำนาจที่จะสร้างที่มั่นหรือดัดแปลงภูมิประเทศหรือหมู่บ้าน,
เมือง สำหรับการต่อสู้ราชศัตรู
หรือเตรียมการป้องกันรักษาตามความเห็นชอบของเจ้าหน้าที่ฝ่ายทหารได้ทุกอย่าง

อาศัยอำนาจตามความในมาตรา ๑๗
แห่งกฎอัยการศึก พุทธศักราช ๒๔๕๗ ผู้บัญชาการทหารสูงสุดออกข้อบังคับเกี่ยวกับการสร้างทางรถไฟไว้
ดังต่อไปนี้

ข้อ ๑  เมื่อมีความจำเป็นในการสร้างทางรถไฟ
เพื่อเป็นประโยชน์แก่ราชการทหาร ให้เจ้าหน้าที่ฝ่ายทหารและเจ้าหน้าที่กรมรถไฟ
กระทรวงคมนาคม ดำเนินการสร้างทางรถไฟได้ทุกประการตามคำสั่งของทางราชการทหาร

ข้อ ๒  เมื่อจำเป็นต้องสร้างทางรถไฟไปตามแนวทางใด ให้เจ้าหน้าที่ฝ่ายทหารหรือเจ้าหน้าที่กรมรถไฟ
แจ้งให้ข้าหลวงประจำจังหวัดแห่งท้องที่ซึ่งจะสร้างทางรถไฟนั้นทราบและให้แจ้งเป็นลายลักษณ์อักษรให้เจ้าของหรือผู้ครอบครองอสังหาริมทรัพย์ซึ่งทางรถไฟนั้นจำต้องผ่านเข้าไปทราบเสียก่อนเข้าดำเนินการเพื่อการสร้างต่อไป

ข้อ ๓  ให้เจ้าของหรือผู้ครอบครองอสังหาริมทรัพย์ซึ่งแนวทางรถไฟของราชการทหารต้องผ่านไปนั้น
มอบอสังหาริมทรัพย์ให้แก่เจ้าหน้าที่ฝ่ายทหารหรือเจ้าหน้าที่กรมรถไฟ
และให้ความสะดวกแก่การดำเนินงานของเจ้าหน้าที่ดังกล่าวทุกประการ

ข้อ ๔  แม้ในเรื่องนี้ตามมาตรา ๑๘ แห่งกฎอัยการศึก
พุทธศักราช ๒๔๕๗ ผู้ใดจะเรียกร้องค่าเสียหายไม่ได้ก็ดี
แต่เมื่อเห็นสมควรเจ้าหน้าที่ฝ่ายทหารอาจพิจารณาชดใช้ราคาหรือค่าเสียหายให้ก็ได้

ข้อ ๕  ทางรถไฟนี้
เมื่อเจ้าหน้าที่ฝ่ายทหารหรือเจ้าหน้าที่กรมรถไฟได้ประกาศเลิกใช้ทั้งสายหรือตอนใดตอนหนึ่งก็ดี
หรือเมื่อได้มีประกาศยกเลิกกฎอัยการศึกแล้วก็ดี ให้อสังหาริมทรัพย์ที่อยู่ในความครอบครองของราชการทหาร
เนื่องในการสร้างทางรถไฟนั้นกลับคืนแก่เจ้าของหรือผู้ครอบครองเดิม เว้นแต่กรมรถไฟประสงค์จะใช้ทางรถไฟนั้นเพื่อประโยชน์แก่การรถไฟต่อไป
ก็ให้จัดการออกกฎหมายเวนคืนอสังหาริมทรัพย์ตามที่ต้องการดังเช่นในยามปรกติ

ข้อ ๖  ห้ามใช้ยานพาหนะใด ๆ บนทางรถไฟนี้
เว้นไว้แต่จะได้รับอนุญาตเป็นลายลักษณ์อักษรจากเจ้าหน้าที่ฝ่ายทหาร
หรือเจ้าหน้าที่กรมรถไฟ ซึ่งมีหน้าที่ควบคุมเส้นทางรถไฟนั้นก่อน
ผู้ใดฝ่าฝืนใช้ทางรถไฟนี้โดยมิได้รับอนุญาตก็ดี
หรือบังอาจกระทำให้ทางรถไฟเสียหายด้วยประการใด ๆ ก็ดี ย่อมมีความผิดตามกฎหมาย แล้วแต่กรณี

ทั้งนี้ ตั้งแต่บัดนี้เป็นต้นไป

ให้ไว้ ณ วันที่ ๘ ธันวาคม พุทธศักราช ๒๔๘๖
จอมพล ป.  พิบูลสงคราม
ผู้บัญชาการทหารสูงสุด

สุกัญญา/ผู้จัดทำ
๙
เมษายน ๒๕๕๓
นฤดล/ตรวจ
๑๕ พฤศจิกายน ๒๕๕๓

[๑]
ราชกิจจานุเบกษา เล่ม ๖๐/ตอนที่ ๖๕/หน้า ๑๗๒๔/๑๔ ธันวาคม ๒๔๘๖